
Fordítás: Szakmány Csaba, ELTE TTK, IV. évf. fizika-kémia tanárszakos hallgató
Ebben a látványos kémiai bemutatóban jódkristályok és tömény ammóniaoldat reakciójával nitrogén-trijodid keletkezik, amit megszűrünk, megszárítunk. A NI3 száraz állapotban olyan instabil vegyület, hogy a legcsekélyebb érintésre is gázhalmazállapotú nitrogénre és jódra bomlik, miközben hatalmas csattanó hangot hallunk, és jódgőzből álló lila felhő jön létre.

Nehézség: könnyű

Szükséges idő: néhány perc

Hogyan csináljuk?
1. Az első lépés a NI3 előállítása. Erre az egyik módszer, hogy egyszerűen egy grammnyi jódkristályt beleszórunk kis térfogatú tömény ammóniaoldatba, hagyjuk az egészet 5 percig állni, majd a folyadékot szűrőpapírra öntve összegyűjtjük a keletkezett NI3-ot. Sötétbarna-fekete szilárd anyagot kapunk. Ha az előre lemért jódot mozsárban elporítjuk, akkor a jód nagyobb felületen érintkezhet az ammóniával, így a termelés is jóval nagyobb lesz.

2. A nitrogén-trijodid jódból és ammóniából való előállításának reakcióegyenlete:

3. Mindenképpen el kell kerülni a NI3-hoz való hozzáérést, ezért célszerű az ammóniás oldat leszűrése előtt összeállítanunk a kísérleti berendezést. A kísérletben a szokásos eljárás szerint két szűrőpapírt használunk, ezek egymás felett fekszenek egy-egy szűrőkarikán, mindkettőn rajta a nedves nitrogén-trijodid. Az egyik papíron lévő anyag bomlási reakciójának ereje elindítja a bomlást a másik szűrőpapíron is.

4. A megfelelő biztonság érdekében a szűrőpapírt tegyük rá a szűrőkarikára, és az oldatot ott öntsük rá, ahol a kísérletet be fogjuk mutatni. A vegyifülke a legmegfelelőbb hely erre. A kísérleti bemutató helyének mozgás- és rázkódásmentesnek kell lennie. A vegyület érzékeny az érintésre, és a legkisebb rázkódásra is bekövetkezik a bomlás.

5. A bomlás beindításához érintsük meg („csiklandozzuk meg”) a száraz NI3-ot egy hosszú pálcára erősített madártollal. A bomlás az alábbi reakció szerint megy végbe:

6. A bemutatás legegyszerűbb módja, ha a nedves szilárd anyagot a fülkében egy papírtörlőre tesszük, hagyjuk megszáradni és egy méterrúddal indítjuk a reakciót.

Figyelmeztetések:
1. Figyelem! A kísérletet csak tanár hajthatja végre, ő is csak a megfelelő óvintézkedések betartásával. A nedves NI3 stabilabb, mint a száraz vegyület, de óvatosan kell kezelni. A jód a ruházatot és egyéb felületeket narancssárgára vagy lilára színezheti. A foltok nátrium-tioszulfát-oldattal távolíthatók el. Ajánlatos védeni a szemet és a fület: a jód irritálja a légzőszerveket és a szemet, a bomlási reakció (robbanás) pedig hangos.

2. A NI3, amíg az ammóniaoldatban van, elég stabil ahhoz, hogy szállítani lehessen, ha a kísérlet bemutatása távoli helyszínen történik.

3. Hogyan működik? A NI3 meglehetősen instabil a nitrogén- és jódatomok méretének különbsége miatt. A központi nitrogénatom körül nincs elég hely arra, hogy stabilizálja a jódatomokat. A magok közti kötések torzítottak, ezért gyengék. A jódatomok külső elektronjai egymáshoz nagyon közel kényszerülnek, ami megnöveli a molekula instabilitását.

4. A NI3 bomlásakor felszabaduló energia nagyobb, mint ami a vegyület kialakulásához szükséges, ennek köszönhető a nagyerejű robbanás.

Szükséges anyagok, eszközök:
· legfeljebb 1 gramm jód (ne használjunk többet!)

· tömény ammóniaoldat 

· szűrőpapír vagy papírtörlő

· szűrőkarika (választható)

· hosszú botra erősített madártoll

A nitrogén-trijodiddal végzett demonstrációs kísérlet a kémiaoktatásban

Annak ellenére, hogy ez egy igen veszélyes kísérlet, hiszen a NI3 már a legkisebb rázkódásra, hozzáérésre robban, kellő óvatossággal és körültekintéssel jól fel lehet használni a kémiaoktatásban, a kísérlet elvégzése többféle szerepet is be tud tölteni:

· Mint minden látványos (színes, szagos, hangos, robbanó) kísérlet, ezzel is fel lehet kelteni a diákok érdeklődését a kémia iránt. Nincs olyan gyerek, aki egy ilyen robbanásra (amit egy tollpihével idézünk elő) ne kapná fel a fejét. Ha máshogy nem, a robbanóanyagokon keresztül (melyeknek „hétköznapi” vonatkozásai is vannak) közelít a kémiához.

· Pontosan a veszélyesség miatt fel lehet és kell hívni a diákok figyelmét arra, hogy mindig körültekintően és óvatosan dolgozzunk kísérletezés közben. Bár ezt a kísérletet ők nem végezhetik, mégis látják, hogy mennyire fontos az odafigyelés és az összpontosítás. Hanyagság, nemtörődömség nem engedhető meg, mert annak saját vagy egy társunk testi épsége látja kárát.
 (Éppen ezért a kísérletleírásból hiányolom a részletesebb munkavédelmi leírást, milyen eszközöket használjunk, mire figyeljünk oda stb.)

· Jól szemléltethető a NI3-dal, hogy mitől is lehet egy vegyület instabil. A 9. osztályos tananyagban, a molekulaszerkezetek tanításakor (kötésszög, kötéstávolság, stabilitás) jól felhasználhatjuk arra, hogy bemutassuk, a stabil vegyületek tulajdonságainak mennyire ellentmond ez a molekula:

· kis központi atom körül nagy térigényű atomok

· a kötő és nemkötő elektronpárok nem tudnak egymástól megfelelő távolságra elhelyezkedni

· torzított szerkezet, nincs szimmetria.

· Bemutatható, hogy mit jelent a metastabil (vagy instabil) állapot egy molekula esetén, milyen hirtelen alakul át sokkal stabilabb állapotba. Akár energiadiagramon is szemléltethetjük a folyamatot, a NI3-ot természetesen a jód és a nitrogén energiaszintjénél jóval magasabb energiájú állapotba rajzolva. (Analógia a hegytetőn álló labdával, mely ugyan megáll ott, de a legkisebb hatásra is legurul a völgybe.)
· Az exoterm reakciók tanításához is lehet szemléltetésként alkalmazni. Nemcsak az égés, kénsav oldódása stb. jó példa erre, hanem egy robbantás is a NI3-dal. Ebből látható, hogy az exoterm reakciók energia-felszabadulása a hőmérséklet megemelkedésén túl akár robbanásban (lökéshullám, durranás) is megnyilvánulhat.

· Az exoterm jelleg számszerű kifejezésére a reakcióhőt is kiszámíthatjuk (ebből pedig a kötéserősségeket vagy fordítva) [1.] Ebből a diákok számára érthető lesz, hogy a reakcióhő nagyon is fontos fogalom, ugyanis ismeretében már előre sokmindent (pl. a reaktivitását) megtudunk egy vegyületről.

· A kísérlet és a molekula bemutatásával felhívhatjuk a diákok figyelmét a periódusos rendszeren belüli tendenciákra (pl. az atomméret növekedésére egy oszlopon belül felülről lefelé). A NI3 ugyanis annak köszönheti instabilitását, hogy a jódatomok sokkal nagyobbak a nitrogénatomnál. A periódusos rendszerben felfelé haladva csökken a halogénatomok mérete (így a nitrogénatomhoz való relatív nagyságuk is), ezzel párhuzamosan reaktivitásuk is. Bár még a NCl3 is nagyon reaktív (ld. az 1811-es balesetet), a NF3 már teljesen stabil, inert vegyület, hiszen a fluoratom mérete a nitrogénatoméhoz hasonló. NI3-ot tiszta állapotban még nem is sikerült előállítani, 

 szerkezetű polimert alkot [2.]

· A 8. osztályos tananyagban, a nitrogén vagy a halogének vegyületeinél is megemlíthető. Érdekes lehet a diákoknak a reakción felül az is, hogy az ilyen reaktív vegyületeket mi mindenre lehet még felhasználni azon kívül, hogy robbanóanyagot készítenek belőlük. (Pl. a NCl3-ot levegővel keverve lisztfehérítésre, fertőtlenítésre, gombaölésre használják [1.] és [2.]) Valamint az is, hogy a NI3 pontosan a rázkódásra való érzékenysége miatt nem használható robbanószerekben. Bár a nitroglicerinnek is van ilyen tulajdonsága, azt kovaföldben itatva már lehet tárolni, szállítani és dinamitot készíteni belőle [3.]

A kísérletleírásban ugyan szerepelnek munkavédelmi figyelmeztetésnek, de jónak látom ezeket külön összegyűjteni, néhány veszélyforrásra felhívni a figyelmet:
· Amikor a NI3-ot készítjük, mi magunk és a diákok is legyünk biztonságban, szükség esetén ültessük őket hátrébb vagy eleve ne a tanári asztalon dolgozzunk!

· Használjunk gumikesztyűt és védőszemüveget!

· Minden lépést gondosan készítsünk elő, ne kelljen egyszerre két dolgot is csinálnunk vagy kapkodnunk! Mérjük ki előre a vegyszereket, állítsuk össze az állványt, vegyük elő a szükséges eszközöket stb.

· Csak kis mennyiségekkel dolgozzunk! A leírásban szereplő 1 g ennek bőven megfelel, más leírásokban 2-3 g is szerepel ([4.]).
· Az eszközökön maradt és az esetleg asztalra kerülő NI3-nyomokat gondosan mossuk le, mielőtt megszáradna!

· Ügyeljünk rá, hogy a száradás alatt nehogy váratlanul megtörténjen a robbanás:
· gyerekeket ne engedjük közel a fülkéhez vagy ahol szárad az anyag

· vigyázzunk, nehogy a huzat elsodorja a szűrőpapírokat

· biztosítsunk rázkódásmentességet a száradó anyagnak

· ne essen rá még egy tollpihe sem

· ha magára hagyjuk, amíg szárad, értesítsünk minden kollégát (esetleg takarítót), hogy ne nyúljon hozzá, diákokat ne engedjen közel hozzá.

· A robbantás elvégzésekor kell a leginkább körültekintőnek lennünk. Vagy tényleg vegyifülkét használjunk, vagy biztosítsuk, hogy a diákok kellő távolságban legyenek. A „csiklandozáshoz” valóban hosszú pálcát/botot használjunk. Ezt akár úgy is elkészíthetjük, hogy hurkapálcákat erősítünk egymáshoz ragasztószalaggal, a végére ugyanígy a madártollat.
A szükséges anyagok, eszközök:

· legfeljebb 1 g jód

· kevés (5-6 cm3) tömény ammóniaoldat

· dörzsmozsár

· kis főzőpohár

· üvegbot

· vegyszereskanál

· Bunsen-állvány szűrőkarikákkal

· szűrőpapír vagy papírtörlő

· hosszú pálcára erősített tollpihe

� 1811-ben Pierre L. Dulong professzor a NI3 egyik rokon vegyületével, a NCl3-dal végzett megfigyelések közben elvesztette három ujját és fél szemét. Bizonyára nem számított arra, hogy ilyen reaktív vegyületet sikerült előállítania, ugyanis ez volt a nitrogén-halogenidek családjának elsőként előállított tagja. [1.] és [2.]

